b'\n_START_ARTICLE_\n\xc4\x8ceslovas Kudaba\n_START_SECTION_\nBiografija\n_START_PARAGRAPH_\n1940\xc2\xa0m. \xc5\xa1eima persik\xc4\x97l\xc4\x97 \xc4\xaf Vaiciekav\xc4\x85 (Ignalinos rajonas). 1942\xe2\x80\x931950\xc2\xa0m. mok\xc4\x97si Tvere\xc4\x8diaus progimnazijoje. Nuo 1950\xc2\xa0m. moksl\xc4\x85 t\xc4\x99s\xc4\x97 \xc5\xa0ven\xc4\x8dioni\xc5\xb3 pedagogin\xc4\x97je mokykloje, j\xc4\x85 baig\xc4\x97 1954\xc2\xa0m., perkelt\xc4\x85 \xc4\xaf \xc5\xa0ven\xc4\x8dion\xc4\x97lius ir pavadint\xc4\x85 Mokytoj\xc5\xb3 seminarija. 1954\xc2\xa0m. prad\xc4\x97jo geografijos studijas Vilniaus universiteto Gamtos moksl\xc5\xb3 fakultete. Jau studijuodamas dom\xc4\x97josi ne vien geografija, bet ir kitais mokslais, ypa\xc4\x8d istorija, etnografija, sociologija, mokslo istorija, gamtin\xc4\x97s aplinkos naudojimu ir apsauga._NEWLINE_1959\xc2\xa0m. \xc4\xafgij\xc4\x99s geografo ir geografijos mokytojo specialyb\xc4\x99 paliktas dirbti Vilniaus universiteto GMF Fizin\xc4\x97s geografijos ir kartografijos katedroje asistentu. 1960\xe2\x80\x931992\xc2\xa0m. Gamtos moksl\xc5\xb3, Filologijos, Ekonomikos ir Istorijos fakultetuose skait\xc4\x97 net 32 disciplin\xc5\xb3 paskaitas, tarp j\xc5\xb3 svarbiausios: geografijos mokslo istorija ir problemos, aeronuotrauk\xc5\xb3 taikymas geografiniams ir geomorfologiniams tyrimams, j\xc5\xb3 de\xc5\xa1ifravimas, kosminiai metodai geografiniuose tyrimuose (naujausi \xc5\xbdem\xc4\x97s pavir\xc5\xa1iaus tyrimo b\xc5\xabdai), aplinkosauga, geomorfologija. Be to, vadovavo student\xc5\xb3 laboratoriniams bei praktikos darbams, ekspedicijoms, mokomosioms ekskursijoms, diplominiams darbams (i\xc5\xa1 viso 51), dalyvavo valstybini\xc5\xb3 egzamin\xc5\xb3 komisijose._NEWLINE_1964\xc2\xa0m. apgyn\xc4\x97 geografijos moksl\xc5\xb3 kandidato disertacij\xc4\x85. 1964\xe2\x80\x931968\xc2\xa0m. VU Gamtos moksl\xc5\xb3 fakulteto dekanas, 1967\xc2\xa0m. docentas. 1972\xc2\xa0m. apgyn\xc4\x97 geografijos moksl\xc5\xb3 daktaro disertacij\xc4\x85. 1974\xc2\xa0m. suteiktas profesoriaus vardas. 1978\xe2\x80\x931986\xc2\xa0m. VU Hidrologijos ir klimatologijos katedros, 1986\xe2\x80\x931990\xc2\xa0m. Bendrosios geografijos ir kartografijos katedros ved\xc4\x97jas, 1986\xe2\x80\x931993\xc2\xa0m. In\xc5\xbeinerin\xc4\x97s fotogrametrijos ir Kartografijos laboratorij\xc5\xb3 mokslinis vadovas. Nuo 1986\xc2\xa0m. vadovavo sudarant Lietuvos atlas\xc4\x85, vyriausias mokslinis redaktorius. _NEWLINE_Palaidotas Vilniaus Karveli\xc5\xa1ki\xc5\xb3 kapin\xc4\x97se.\n_START_SECTION_\nMokslin\xc4\x97 veikla\n_START_PARAGRAPH_\nTyr\xc4\x97 Lietuvos reljef\xc4\x85. I\xc5\xa1nagrin\xc4\x97jo ledyno pakra\xc5\xa1tini\xc5\xb3 darini\xc5\xb3 morfologin\xc4\x99 sud\xc4\x97t\xc4\xaf, skulpt\xc5\xabrines makroformas, kampinius moreninius masyvus ir dubumines glaciodepresijas, i\xc5\xa1k\xc4\x97l\xc4\x97 nauj\xc4\x85 ledynin\xc4\x97s kilm\xc4\x97s dubakloni\xc5\xb3 (rin\xc5\xb3) susidarymo koncepcij\xc4\x85. Jo atlikti Lietuvos auk\xc5\xa1tum\xc5\xb3 tyrimai atskleid\xc4\x97 teritorijos nuled\xc4\x97jimo etapus, paleogeomorfologij\xc4\x85. Pagrindinis jo darbas\xc2\xa0\xe2\x80\x93 1:200 000 mastelio kra\xc5\xa1tini\xc5\xb3 ledynini\xc5\xb3 darini\xc5\xb3 \xc5\xbeem\xc4\x97lapis, sudarytas remiantis topografini\xc5\xb3 \xc5\xbeem\xc4\x97lapi\xc5\xb3 izohips\xc4\x97mis. Daug d\xc4\x97mesio skyr\xc4\x97 morenini\xc5\xb3 auk\xc5\xa1tum\xc5\xb3 reljefo morfogenetiniam tipizavimui ir ledyno pakra\xc5\xa1\xc4\x8dio akumuliacini\xc5\xb3 darini\xc5\xb3 morfogenez\xc4\x97s schematizavimui. Nustat\xc4\x97 pagrindines apled\xc4\x97jimo stadij\xc5\xb3 ir fazi\xc5\xb3 ribas Lietuvoje. J\xc4\xaf galima vadinti morfoevoliucinio glacigeninio reljefo Lietuvoje tyrimo pradininku, \xc5\xa1ios teorijos pagrind\xc4\x97ju ir k\xc5\xabr\xc4\x97ju._NEWLINE_Paskelb\xc4\x97 per 100 mokslo straipsni\xc5\xb3 ir knyg\xc5\xb3 i\xc5\xa1 geomorfologijos, kra\xc5\xa1totyros, gamtos apsaugos, daug moksl\xc4\x85 populiarinan\xc4\x8di\xc5\xb3 straipsni\xc5\xb3 periodin\xc4\x97je spaudoje. Vien \xc5\xbeurnale \xe2\x80\x9eMokslas ir gyvenimas\xe2\x80\x9c \xc4\xafregistruotos 89 jo publikacijos.\n_START_SECTION_\nVisuomenin\xc4\x97 ir politin\xc4\x97 veikla\n_START_PARAGRAPH_\nDaug d\xc4\x97mesio skyr\xc4\x97 svarbiems aplinkosaugos, kult\xc5\xabros ir \xc5\xa1vietimo klausimams. Nuo 1968\xc2\xa0m. Lietuvos \xc5\xbeurnalist\xc5\xb3 s\xc4\x85jungos narys, aktyvus Lietuvos ir Vilniaus gamtos apsaugos, kra\xc5\xa1totyros draugij\xc5\xb3 taryb\xc5\xb3 narys, Ma\xc5\xbevydo knygos bi\xc4\x8diuli\xc5\xb3 draugijos vadovas. 1983\xe2\x80\x931987\xc2\xa0m. \xe2\x80\x9e\xc5\xbdinijos\xe2\x80\x9c draugijos Moksl\xc5\xb3 apie \xc5\xbdem\xc4\x99 tarybos pirmininkas. 1987\xe2\x80\x931990\xc2\xa0m. Lietuvos kult\xc5\xabros fondo \xc4\xafk\xc5\xabr\xc4\x97jas ir valdybos pirmininkas, 1990\xe2\x80\x931993\xc2\xa0m. Atviros Lietuvos fondo valdybos pirmininkas, Stepono Kairio fondo vadybos narys._NEWLINE_Nuo 1967\xc2\xa0m. \xc5\xbeurnalo \xe2\x80\x9eMokslas ir gyvenimas\xe2\x80\x9c redaktori\xc5\xb3 kolegijos, \xe2\x80\x9e\xc5\xbdinijos\xe2\x80\x9c draugijos, \xe2\x80\x9eMinties\xe2\x80\x9c ir \xe2\x80\x9eMokslo\xe2\x80\x9c leidykl\xc5\xb3 mokslo taryb\xc5\xb3 narys; nuo 1992\xc2\xa0m. m\xc4\x97nra\xc5\xa1\xc4\x8dio \xe2\x80\x9eT\xc4\x97vi\xc5\xa1k\xc4\x97s gamta\xe2\x80\x9c konsultantas. Tur\xc4\x97jo visuomenini\xc5\xb3 pareigybi\xc5\xb3 Vilniaus universitete, Gamtos moksl\xc5\xb3 fakultete._NEWLINE_1988\xc2\xa0m. Lietuvos Persitvarkymo S\xc4\x85j\xc5\xabd\xc5\xbeio iniciatyvin\xc4\x97s grup\xc4\x97s, 1988\xe2\x80\x931990\xc2\xa0m. S\xc4\x85j\xc5\xabd\xc5\xbeio Seimo tarybos narys. 1988\xc2\xa0m. Gotlando komunikato signataras. 1990\xe2\x80\x931992\xc2\xa0m. Auk\xc5\xa1\xc4\x8diausiosios Tarybos\xc2\xa0\xe2\x80\x93 Atkuriamojo Seimo deputatas, Kovo 11 d. Akto signataras.'